Acord interimar de parteneriat economic

între Comunitatea Europeană, pe de o parte, și statele din Pacific, pe de altă parte

COMUNITATEA EUROPEANĂ, denumită în continuare "CE",

pe de o parte, și

REPUBLICA INSULELOR FIJI,

STATUL INDEPENDENT PAPUA NOUA GUINEE (denumit în continuare Papua Noua Guinee)

denumite în continuare "statele din Pacific"

pe de altă parte,

AVÂND ÎN VEDERE Acordul de parteneriat între membrii grupului statelor din Africa, zona Caraibelor și Pacific, pe de o parte, și Comunitatea Europeană și statele sale membre, pe de altă parte, semnat la Cotonou la 23 iunie 2000 și revizuit în 2005 (denumit în continuare "Acordul de la Cotonou");

AVÂND ÎN VEDERE faptul că preferințele comerciale acordate prin Acordul de la Cotonou expiră la 31 decembrie 2007;

AVÂND ÎN VEDERE impactul negativ asupra exporturilor provenite din statele din Pacific în Comunitatea Europeană care pot rezulta din expirarea preferințelor comerciale acordate prin Acordul de la Cotonou în cazul în care, până la 31 decembrie 2007, nu se instituie un regim comercial succesor compatibil cu cerințele OMC și că este prin urmare necesar să se stabilească un acord temporar de parteneriat economic care ar salvgarda interesele comerciale și de dezvoltare ale statelor din Pacific afectate;

AVÂND ÎN VEDERE faptul că CE a oferit acces îmbunătățit la piață în cadrul negocierilor privind Acordurile de parteneriat economic (APE) și că statele din Pacific doresc să înceapă să beneficieze de această ofertă începând cu 1 ianuarie 2008;

REAFIRMÂND angajamentul lor continuu privind negocierile în curs care au ca scop încheierea unui APE complet până la 31 decembrie 2008, care va conține toate elementele relevante și va include toate insulele din Pacific interesate;

REAFIRMÂND că, în cadrul APE complet, cooperarea pentru dezvoltare va fi un element crucial și un factor esențial pentru realizarea obiectivelor acestuia;

REAFIRMÂND angajamentul lor privind obiectivele și punerea în aplicare a Acordului de la Cotonou și dorind dezvoltarea continuă pe baza acestor angajamente;

REAFIRMÂND angajamentul lor privind respectarea drepturilor omului, a principiilor democrației, a statului de drept și a bunei guvernări, care constituie elementele esențiale și fundamentale ale Acordului de la Cotonou, precum și privind dezvoltarea durabilă și echitabilă, împreună cu implicarea mai amplă a societății civile, care să fie mai activă și mai organizată, și a sectorului privat, care, împreună cu economia de piață, sunt principalele elemente recunoscute în Acordul de la Cotonou ca fiind cele care contribuie la îndeplinirea obiectivelor parteneriatului;

REAFIRMÂND angajamentul lor de a coopera pentru îndeplinirea obiectivelor Acordului de la Cotonou privind eradicarea sărăciei, dezvoltarea durabilă și integrarea progresivă a statelor din Pacific în economia mondială, acordând atenția cuvenită opțiunilor lor politice și priorităților lor de dezvoltare;

REAFIRMÂND angajamentul lor de a sprijini procesul de integrare regională în cadrul regiunii Pacificului și, în special, de a stimula integrarea economică regională ca instrument-cheie de integrare a lor în economia mondială și de a le ajuta să înfrunte provocările globalizării și să obțină dezvoltarea economică și socială la care aspiră;

DORIND să coopereze îndeaproape la nivel național în cadrul structurilor existente, astfel cum se menționează în acordul de la Cotonou, pentru a maximiza sinergiile între cooperarea pentru dezvoltare și obiectivele prezentului acord;

DORIND să îndepărteze progresiv barierele din calea comerțului dintre ele ținând cont de principiile asimetriei și flexibilității;

DORIND să stabilească un cadru pentru regimuri comerciale îmbunătățite privind comerțul dintre statele din Pacific și Comunitatea Europeană, care să fie consecvente cu obligațiile lor în cadrul Organizației Mondiale a Comerțului ("OMC")

DORIND să stabilească un cadru instituțional pentru Acordul lor interimar de parteneriat și un mecanism de soluționare a oricăror dispute care ar putea să apară în relația respectivă, în acord cu obiectivele prezentului acord.

DECID SĂ ÎNCHEIE PREZENTUL ACORD:

PARTEA I

PARTENERIAT COMERCIAL PENTRU O DEZVOLTARE DURABILĂ

Articolul 1

Obiective

Obiectivele prezentului acord sunt:

(a) să permită statelor din Pacific să beneficieze de accesul îmbunătățit la piață oferit de CE în cadrul negocierilor privind APE și, în același timp, să evite perturbarea comerțului dintre statele din Pacific și Comunitatea Europeană având în vedere expirarea, la 31 decembrie 2007, a preferințelor comerciale acordate în temeiul acordului de la Cotonou și în așteptarea încheierii unui APE complet între statele din Pacific și CE, și statele sale membre, după caz;

(b) să promoveze dezvoltarea durabilă și integrarea progresivă a statelor din Pacific în economia mondială, în conformitate cu opțiunile lor politice și prioritățile lor de dezvoltare;

(c) să stabilească o zonă de liber schimb între părți pe baza interesului comun și să îndeplinească acest obiectiv prin liberalizarea progresivă a comerțului într-o manieră conformă cu normele OMC aplicabile și cu principiul asimetriei, proporțional cu necesitățile specifice și limitările de capacitate ale statelor din Pacific în ce privește nivelul și calendarul angajamentelor asumate în temeiul prezentului acord;

(d) să instituie proceduri adecvate de soluționare a diferendelor;

(e) să instituie proceduri instituționale adecvate.

Articolul 2

Principii

(1) Prezentul acord se bazează pe principiile fundamentale, precum și pe elementele esențiale și fundamentale astfel cum sunt menționate la articolele 2 și 9, respectiv, din Acordul de la Cotonou. Prezentul acord se bazează pe dispozițiile Acordului de la Cotonou și pe acordurile anterioare de parteneriat ACP-CE în domeniul cooperării și integrării regionale, precum și în domeniul cooperării economice și comerciale.

(2) Părțile convin că Acordul de la Cotonou și prezentul acord se pun în aplicare astfel încât se completează și se consolidează reciproc.

Articolul 3

Dezvoltare durabilă

(1) Părțile reafirmă că obiectivul dezvoltării durabile este o parte integrantă a dispozițiilor prezentului acord, în conformitate cu obiectivele și principiile generale menționate la articolele 1, 2 și 9 din Acordul de la Cotonou și, în special, cu angajamentul general de reducere, și în final de eradicare, a sărăciei, în conformitate cu obiectivele dezvoltării durabile.

(2) Părțile înțeleg că acest obiectiv se aplică în cazul prezentului acord ca un angajament conform căruia:

(a) aplicarea prezentului acord ține pe deplin cont de interesele umane, culturale, economice, sociale, de sănătate și de mediu ale populațiilor respective și ale generațiilor viitoare;

(b) metodele procesului decizional adoptă principiile fundamentale ale apartenenței, participării și dialogului.

(3) Prin urmare, părțile convin să coopereze pentru realizarea unei dezvoltări durabile axate pe persoana umană, beneficiarul principal al dezvoltării.

Articolul 4

Integrare regională

(1) Acest acord se bazează pe integrarea regională și urmărește amplificarea acesteia, iar părțile se angajează să coopereze la dezvoltarea în continuare a acesteia.

(2) Nici o dispoziție din prezentul acord nu împiedică niciuna dintre părți să se angajeze în orice acord de stabilire a unei zone de liber schimb, a unei uniuni vamale sau a vreunui alt acord de liber schimb cu orice țară terță.

Articolul 5

Cooperare în cadrul forurilor internaționale

(1) Părțile depun toate eforturile pentru a coopera în cadrul tuturor forurilor internaționale în care se discută aspecte relevante pentru prezentul acord.

(2) Părțile recunosc contribuția valoroasă pe care organizațiile regionale o pot aduce la îndeplinirea obiectivelor prezentului acord. Părțile convin să coopereze îndeaproape cu organizațiile și programele regionale existente din zona Pacificului ori de câte ori se va considera că este util și posibil, pentru a sprijini punerea în aplicare a prezentului acord.

PARTEA II

COMERȚUL CU MĂRFURI

Articolul 6

Domeniu de aplicare

Prezentul acord se aplică produselor originare din Comunitatea Europeană sau din statele din Pacific menționate la capitolele 1 – 97 ale nomenclatoarelor tarifare respective ale CE și ale statelor din Pacific, în conformitate cu normele de încadrare aplicabile Sistemului armonizat de denumire și codificare a mărfurilor (SA).

CAPITOLUL 1

Taxe vamale

Articolul 7

Taxe vamale și alte impuneri

(1) Taxele vamale includ orice taxă sau impunere de orice tip, aplicată importurilor de mărfuri sau în legătură cu acestea, incluzând orice formă de suprataxă sau supraimpunere, dar nu includ:

(a) taxe interne sau alte impuneri interne aplicate în conformitate cu articolul 23;

(b) orice măsuri antidumping, compensatorii sau de salvgardare aplicate în conformitate cu capitolul 2 din partea II;

(c) comisioane sau alte impuneri aplicate în conformitate cu alineatul 2.

(2) Comisioanele și impunerile menționate la alineatul (1) litera (c) se limitează cantitativ la costul aproximativ al serviciilor oferite și nu reprezintă un mijloc indirect de protecție pentru produsele naționale sau o taxare cu caracter fiscal a importurilor. Orice astfel de comisioane și impuneri nu se aplică ad valorem.

Articolul 8

Reguli de origine

În sensul prezentului capitol, "originar" înseamnă conform cu regulile de origine prevăzute în protocolul II la prezentul acord. În termen de cinci ani de la data intrării în vigoare a prezentului acord, părțile revizuiesc funcționarea prezentelor dispoziții în vederea continuării simplificării conceptelor și metodelor utilizate pentru determinarea originii, ținând cont de nevoile de dezvoltare ale statelor din Pacific. În cursul acestei revizuiri, se acordă importanță deplină oferirii de certitudine investitorilor, dezvoltării de tehnologii și procese de producție și tuturor celorlalți factori, incluzând reformele în curs de desfășurare privind regulile de origine și instituirea de mecanisme adecvate de cooperare administrativă între părți și statele din Pacific, după caz, ceea ce ar putea necesita modificări ale dispozițiilor prezentului protocol. Cel mai târziu la un an de la împlinirea acestui termen, părțile deschid negocieri privind protocolul cu scopul de a-l modifica sau înlocui. Orice astfel de modificare sau înlocuire se efectuează ca urmare a unei decizii a comitetului pentru comerț.

Articolul 9

Încadrarea mărfurilor

Încadrarea mărfurilor care fac obiectul comerțului dintre CE și statele din Pacific este cea stabilită în nomenclatoarele tarifare respective bazate pe Sistemul armonizat de denumire și codificare a mărfurilor.

Articolul 10

Eliminarea taxelor vamale asupra exporturilor

Nici CE, nici statele din Pacific nu pot menține sau institui nicio taxă vamală, vreo altă taxă sau vreun alt comision sau vreo altă impunere care să se aplice sau să fie în legătură cu exportul de mărfuri către cealaltă parte, precum și nicio taxă internă, nici un comision intern sau nicio impunere internă asupra mărfurilor exportate către cealaltă parte care să fie în plus față de cele impuse asupra produselor similare destinate vânzării interne, cu excepția cazurilor când:

(a) măsurile sunt necesare, împreună cu măsuri pe plan intern, pentru asigurarea solvenței fiscale a unui stat din Pacific sau pentru protejarea mediului; și

(b) în circumstanțe excepționale, în situația în care un stat din Pacific poate justifica măsuri de protecție specifice în vederea dezvoltării industriilor recent înființate, statul din Pacific respectiv poate introduce taxe temporare la export pentru un număr limitat de produse destinate pieței CE, de comun acord cu CE [1].

Articolul 11

Taxe vamale asupra produselor originare din statele din Pacific

Produsele originare din statele din Pacific se importă în CE cu scutire de taxe vamale, cu excepția produselor indicate în anexa I și în condițiile definite în anexa respectivă.

Articolul 12

Taxe vamale asupra produselor originare din CE

Taxele vamale asupra importurilor de produse originare din CE se reduc sau se elimină, în conformitate cu dispozițiile de la anexa II.

Articolul 13

Modificarea angajamentelor tarifare

În cazul unor dificultăți serioase cu privire la importurile de un anumit produs, statul din Pacific care se confruntă cu astfel de dificultăți poate cere comitetului pentru comerț să revizuiască schema de reduceri și eliminări de taxe vamale pentru a modifica de comun acord, acolo unde este cazul, calendarul de reduceri și eliminări.

Comitetul pentru comerț poate modifica anexa II, prin acord comun, în orice mod considerat adecvat.

Părțile se asigură că orice astfel de modificări nu dau naștere la o incompatibilitate a prezentului acord cu cerințele articolului XXIV din Acordul General pentru Tarife și Comerț (GATT) 1994.

Articolul 14

Status quo

De la data intrării în vigoare a prezentului acord nu se introduc taxe vamale noi și nici nu se majorează cele deja aplicate tuturor produsele care fac obiectul angajamentelor privind liberalizarea schimburilor comerciale dintre părți.

Articolul 15

Circulația mărfurilor

(1) Taxele vamale aferente mărfurilor originare din CE sau din statele din Pacific se colectează doar o singură dată. Odată ce taxele vamale au fost colectate, mărfurile originare din oricare dintre părți circulă respectiv pe teritoriul CE sau al statelor din Pacific, fără a se plăti nicio altă taxă vamală.

(2) Fără a aduce atingere dispozițiilor alineatului (1), pentru mărfurile de la pozițiile tarifare ale căror taxe vamale nu au fost încă eliminate în toate statele din Pacific, orice taxă vamală plătită la import într-un stat din Pacific se returnează în întregime și fără întârziere în cazul în care mărfurile părăsesc teritoriul vamal unde au fost importate prima dată. Pentru un astfel de produs, taxa vamală se plătește în țara de consum.

(3) Părțile convin să coopereze în vederea facilitării circulației mărfurilor și simplificării procedurilor vamale, astfel cum se prevede la capitolul 4.

Articolul 16

Clauza de nediscriminare

(1) Cu privire la aspectele menționate în prezentul capitol, CE acordă statelor din Pacific orice tratament mai favorabil care este aplicabil ca urmare a dobândirii de către CE a calității de parte la un acord de liber schimb cu părți terțe după semnarea prezentului acord.

(2) Cu privire la aspectele menționate în prezentul capitol, statele din Pacific acordă CE orice tratament mai favorabil care este aplicabil ca urmare a dobândirii de către statele din Pacific a calității de parte la un acord de liber schimb cu orice mare putere comercială după semnarea prezentului acord.

(3) În cazul în care un stat din Pacific sau statele din Pacific poate (pot) demonstra că a(u) primit de la o terță parte un tratament privind mărfurile, inclusiv în ce privește regulile de origine, considerabil mai favorabil decât acela oferit de CE, părțile se consultă și pot decide de comun acord cu privire la cea mai bună metodă de punere în aplicare a dispozițiilor alineatului (2).

(4) Dispozițiile prezentului capitol nu se interpretează astfel încât să oblige CE sau orice stat din Pacific să își extindă reciproc orice tratament preferențial aplicabil ca urmare a faptului că, la data semnării prezentului acord, CE sau orice stat din Pacific sunt părți la un acord de liber schimb încheiat cu părți terțe.

(5) În sensul prezentului articol, "acord de liber schimb" înseamnă un acord care liberalizează substanțial comerțul și care asigură absența sau eliminarea tuturor discriminărilor între părțile la acest acord, prin eliminarea măsurilor discriminatorii existente și/sau interzicerea de noi măsuri discriminatorii sau de măsuri și mai discriminatorii, fie la intrarea în vigoare a acordului respectiv, fie într-o perioadă rezonabilă de timp.

(6) În sensul prezentului articol, "mare putere comercială" înseamnă orice țară dezvoltată sau orice țară care deține o cotă mai mare de 1 % din exporturile mondiale de mărfuri în cursul anului precedent intrării în vigoare a acordului de liber schimb menționat la alineatul (2) sau orice grup de țări care, acționând individual, colectiv sau în cadrul unui acord de liber schimb, deține o cotă cumulată mai mare de 1,5 % din exporturile mondiale de mărfuri în cursul anului precedent intrării în vigoare a acordului de liber schimb menționat la alineatul (2) [2].

Articolul 17

Dispoziții speciale privind cooperarea administrativă în domeniul vamal

(1) Părțile convin asupra importanței cruciale a cooperării administrative pentru punerea în aplicare și controlul tratamentului preferențial acordat în temeiul prezentei părți și își întăresc angajamentul de a combate neregulile și frauda în domeniul vamal și în aspectele conexe.

(2) Atunci când una dintre părți sau un stat din Pacific, după caz, constată, pe baza unor informații obiective, lipsa cooperării administrative și/sau nereguli sau situații de fraudă, partea sau statul din Pacific semnatar în cauză poate suspenda temporar tratamentul preferențial relevant acordat produsului (produselor) în cauză, în conformitate cu dispozițiile prezentului articol.

(3) În sensul prezentului articol, lipsa cooperării administrative înseamnă, inter alia:

(a) nerespectarea repetată a obligațiilor de a verifica caracterul originar al produsului (produselor) în cauză;

(b) refuzul repetat sau întârzierea nejustificată de a efectua și/sau a comunica rezultatele controlului ulterior privind dovada originii;

(c) refuzul repetat sau întârzierea nejustificată în ceea ce privește obținerea autorizației de a realiza misiuni de cooperare administrativă pentru a verifica autenticitatea documentelor sau acuratețea informațiilor necesare pentru acordarea tratamentului preferențial în cauză.

În sensul prezentului articol, neregulile sau situațiile de fraudă se constată atunci când, inter alia, are loc o creștere rapidă, fără o explicație satisfăcătoare, a importurilor de mărfuri care depășesc nivelul obișnuit al capacității de producție și export a celeilalte părți sau a statului din Pacific, după caz, creștere care se corelează cu informații obiective privind existența de nereguli sau situații de fraudă.

(4) Aplicarea unei suspendări temporare în temeiul alineatului (2) se supune următoarelor condiții:

(a) Partea sau statul din Pacific, după caz, care constată, pe baza unor informații obiective, lipsa cooperării administrative și/sau nereguli sau situații de fraudă notifică, fără întârziere nejustificată, comitetului pentru comerț constatările sale împreună cu informațiile obiective și inițiază consultări în cadrul comitetului pentru comerț, pe baza tuturor informațiilor relevante și a constatărilor obiective, în vederea găsirii unei soluții acceptabile atât pentru CE, cât și pentru statul sau statele din Pacific, după caz.

(b) Atunci când părțile inițiază consultări în cadrul comitetului pentru comerț astfel cum se prevede mai sus și nu ajung la o soluție acceptabilă în termen de trei luni de la notificare, partea sau statul din Pacific în cauză poate suspenda temporar tratamentul preferențial relevant acordat produsului (produselor) în cauză. Suspendările temporare se notifică, fără întârzieri nejustificate, comitetului pentru comerț.

(c) Suspendările temporare efectuate în temeiul prezentul articol se limitează la strictul necesar pentru a proteja interesele financiare ale părții sau statului din Pacific în cauză. Ele nu depășesc o perioadă de șase luni, care poate fi reînnoită. Suspendările temporare se notifică de îndată ce sunt adoptate părții afectate sau statului din Pacific afectat, precum și comitetului pentru comerț. Ele fac obiectul unor consultări periodice în cadrul comitetului pentru comerț, în special pentru a fi încheiate de îndată ce condițiile pentru aplicarea lor nu mai sunt întrunite.

(5) În același timp cu notificarea comitetului pentru comerț efectuată în temeiul alineatului 4 litera (a) al prezentului articol, partea sau statul din Pacific în cauză ar trebui să publice o notă adresată importatorilor în jurnalul său oficial. Nota către importatori ar trebui să indice, pentru produsul în cauză, care are originea specifică în cauză, că s-a constatat, pe baza unor informații obiective, lipsa cooperării administrative și/sau prezența de nereguli sau situații de fraudă.

Articolul 18

Gestionarea erorilor administrative

Părțile își recunosc reciproc dreptul de a corecta erorile survenite în cursul punerii în aplicare a prezentului acord. În cazul în care se identifică erori, oricare dintre părți poate solicita comitetului pentru comerț să examineze posibilitatea adoptării unor măsuri corespunzătoare în vederea remedierii situației.

CAPITOLUL 2

Instrumente de protecţie comercială

Articolul 19

Măsuri antidumping și compensatorii

(1) Sub rezerva dispozițiilor prezentului articol, nicio dispoziție a prezentului acord nu împiedică CE sau statele din Pacific, atât pe cele care sunt membre ale OMC, cât și pe cele care nu sunt membre ale OMC, să adopte, la nivel individual sau colectiv, măsuri antidumping sau compensatorii în conformitate cu acordurile OMC relevante. În sensul prezentului articol, originea se determină în conformitate cu regulile de origine nepreferențiale ale părților.

(2) CE nu poate institui taxe antidumping sau compensatorii asupra produselor importate din statele din Pacific înainte de a evalua posibilitatea unor remedii constructive prevăzute în acordurile OMC relevante, în conformitate cu legislația CE. În acest sens, CE oferă asistență corespunzătoare exportatorilor din statele din Pacific care propun astfel de remedii constructive.

(3) În cazul în care o măsură antidumping sau compensatorie este instituită în numele a două sau mai multe state din Pacific de către o autoritate regională sau sub-regională, există o instanță unică de control judiciar, inclusiv în stadiul recursurilor.

(4) În cazul în care se pot institui măsuri antidumping sau compensatorii la nivel regional sau sub-regional și la nivel național, părțile sau statele din Pacific, după caz, se asigură că măsurile respective nu sunt aplicate simultan pentru același produs de către autoritățile regionale sau sub-regionale, pe de o parte, și de către autoritățile naționale, pe de altă parte.

(5) CE notifică statelor din Pacific exportatoare primirea unei plângeri documentate corespunzător înainte de deschiderea oricărei anchete.

(6) Dispozițiile prezentului articol se aplică tuturor anchetelor deschise după intrarea în vigoare a prezentului acord.

(7) Dispozițiile prezentului articol nu fac obiectul dispozițiilor de soluționare a diferendelor din prezentul acord.

Articolul 20

Măsuri de salvgardare multilaterale

(1) Sub rezerva dispozițiilor prezentului articol, nicio dispoziție a prezentului acord nu împiedică statele din Pacific și CE să adopte măsuri în conformitate cu articolul XIX din GATT 1994, Acordul privind măsurile de salvgardare și articolul 5 din Acordul privind agricultura. În sensul prezentului articol, originea se determină în conformitate cu regulile de origine nepreferențiale ale părților.

(2) Fără a aduce atingere dispozițiilor alineatului (1), ținând cont de obiectivele generale de dezvoltare ale prezentului acord și de dimensiunea mică a economiei statelor din Pacific, CE poate exclude importurile provenite din orice stat din Pacific de la orice măsuri adoptate în temeiul articolului XIX din GATT 1994, Acordului OMC privind măsurile de salvgardare și articolului 5 din Acordul privind agricultura.

(3) Dispozițiile alineatului (2) se aplică pentru o perioadă de cinci ani, începând de la data intrării în vigoare a acordului. Cel târziu cu 120 de zile înainte de încheierea acestei perioade, părțile reexaminează funcționarea dispozițiilor respective având în vedere nevoile de dezvoltare ale statelor din Pacific, pentru a stabili dacă aplicarea acestora ar trebui extinsă cu o perioadă suplimentară.

(4) Dispozițiile alineatului (1) nu fac obiectul dispozițiilor de soluționare a diferendelor din prezentul acord.

Articolul 21

Salvgardare bilaterală

(1) Fără a aduce atingere articolului 20, în urma examinării soluțiilor alternative, CE sau un stat din Pacific poate aplica măsuri de salvgardare pe o perioadă limitată care derogă de la dispozițiile articolului 11 și 12, în condițiile și în conformitate cu procedurile menționate în prezentul articol.

(2) Măsurile de salvgardare menționate la alineatul (1) pot fi adoptate atunci când un produs originar din CE sau dintr-un stat din Pacific este importat pe teritoriul CE sau al unui stat din Pacific în cantități atât de crescute și în astfel de condiții încât cauzează sau amenință să cauzeze:

(a) un prejudiciu grav industriei autohtone producătoare de produse similare sau direct concurente pe teritoriul părților importatoare sau al statelor din Pacific, sau

(b) perturbări într-un sector sau într-o industrie a economiei, indiferent dacă sunt de natură economică sau socială, sau dificultăți care ar putea genera o deteriorare gravă a situației economice a părților importatoare sau a statelor din Pacific, sau

(c) perturbări pe piețele produselor similare celor agricole sau ale celor direct concurente [3] sau perturbări ale mecanismelor care reglementează acele piețe.

(3) Măsurile de salvgardare menționate în prezentul articol nu depășesc strictul necesar pentru a remedia sau a preveni prejudiciul grav sau perturbările, astfel cum sunt definite la alineatele (2) și (5) litera (b). Măsurile de salvgardare respective ale părților importatoare sau ale statelor din Pacific pot să fie reprezentate doar de una sau mai multe din următoarele:

(a) suspendarea reducerii suplimentare a nivelului taxei la import pentru produsul în cauză, prevăzută de prezentul acord,

(b) creșterea taxelor vamale asupra produsului în cauză până la un nivel care nu depășește nivelul taxelor vamale aplicate importurilor originare din alte state membre ale OMC, și

(c) introducerea contingentelor tarifare pentru produsul în cauză.

(4) Fără a aduce atingere alineatelor (1), (2) și (3) de mai sus, în cazul în care orice produs originar dintr-unul sau din mai multe state din Pacific este importat în cantități atât de crescute și în astfel de condiții încât cauzează sau amenință să cauzeze una din situațiile menționate la alineatul (2) literele (a), (b) și (c) de mai sus uneia sau mai multor regiuni ultraperiferice ale CE, aceasta poate să adopte măsuri de supraveghere sau de salvgardare limitate la regiunea sau regiunile în cauză, în conformitate cu procedurile menționate la alineatele (6) – (9).

(5) (a) Fără a aduce atingere alineatelor (1), (2) și (3) de mai sus, în cazul în care orice produs originar din CE este importat în cantități atât de crescute și în astfel de condiții încât cauzează sau amenință să cauzeze una din situațiile menționate la alineatul (2) literele (a), (b) și (c) de mai sus unui stat din Pacific, acesta poate să adopte măsuri de supraveghere sau de salvgardare limitate la teritoriul său, în conformitate cu procedurile menționate la alineatele (6) – (9).

(b) Un stat din Pacific poate să adopte măsuri de salvgardare în cazul în care, ca rezultat al reducerii taxelor vamale, un produs originar din CE este importat pe teritoriul său în cantități atât de crescute și în astfel de condiții încât cauzează sau amenință să cauzeze perturbări unei industrii incipiente producătoare de produse similare sau direct concurente. Măsurile respective se iau cu scopul de a promova dezvoltarea unor industrii productive și durabile, în vederea ridicării nivelului general de trai al populației. Această dispoziție este aplicabilă numai pentru o perioadă de douăzeci ani de la data intrării în vigoare a prezentului acord. Măsurile trebuie luate în conformitate cu procedurile menționate la alineatele (6) – (9) cu excepția faptului că durata inițială a măsurilor poate fi de șapte ani în cazul țărilor care nu fac parte din grupul țărilor cel mai puțin dezvoltate, cu posibilitatea prelungirii, ca urmare a unei reexaminări efectuată în comun, cu încă trei ani, iar în cazul statelor insulare mici și a statelor din Pacific care nu fac parte din grupul țărilor cel mai puțin dezvoltate, de doisprezece ani, cu posibilitatea prelungirii, ca urmare a unei reexaminări efectuată în comun, cu încă trei ani. Nici un stat din Pacific nu crește în temeiul prezentei dispoziții, niciodată, nivelul tarifelor pentru mărfurile originare din CE care reprezintă mai mult de 3 % din pozițiile tarifare sau mai mult de 15 % din valoarea totală a mărfurilor originare din CE, calculate ca medie a valorii importurilor pe ultimii trei ani.

(6) (a) Măsurile de salvgardare menționate la prezentul articol se mențin în vigoare atâta timp cât este necesar pentru a preveni sau remedia prejudiciul grav sau perturbările, astfel cum sunt definite la alineatele (2), (4) și (5) de mai sus.

(b) Măsurile de salvgardare menționate la prezentul articol nu se aplică pentru o perioadă care depășește doi ani. În circumstanțe excepționale, durata aplicării unor astfel de măsuri poate fi prelungită cu cel mult doi ani. În cazul în care un stat din Pacific aplică o măsură de salvgardare sau în cazul în care CE aplică o măsură limitată la teritoriul uneia sau mai multora din regiunile sale ultraperiferice, astfel de măsuri pot fi totuși instituite pentru o perioadă de maximum patru ani, iar în cazul unor circumstanțe excepționale, acestea pot fi prelungite cu încă patru ani.

(c) Măsurile de salvgardare menționate în prezentul articol care depășesc un an conțin dispoziții clare care prevăd eliminarea lor treptată cel mai târziu până la sfârșitul perioadei stabilite.

(d) Nicio măsură de salvgardare menționată în prezentul articol nu se aplică importului unui produs care a făcut deja obiectul unei astfel de măsuri timp de cel puțin un an de la data expirării măsurii respective.

(7) Pentru punerea în aplicare a prevederilor alineatelor de mai sus, se aplică următoarele dispoziții:

(a) În cazul în care CE sau un stat din Pacific consideră că există una din circumstanțele prevăzute la alineatele (2), (4) și/sau (5), CE sau statul din Pacific respectiv înaintează de îndată problema spre examinare comitetului pentru comerț.

(b) Comitetul pentru comerț poate formula orice recomandare necesară pentru remedierea circumstanțelor apărute. În cazul în care comitetul pentru comerț nu a formulat nicio recomandare de remediere a circumstanțelor sau în cazul în care nu s-a găsit nicio altă soluție satisfăcătoare în termen de 30 de zile de la înaintarea problemei către comitetul pentru comerț, partea importatoare, CE sau statul din Pacific, poate adopta măsurile corespunzătoare pentru a remedia circumstanțele în conformitate cu dispozițiile prezentului articol.

(c) Înainte de adoptarea oricărei măsuri prevăzute la prezentul articol sau în cazurile în care se aplică alineatul (8) al prezentului articol, CE sau statul din Pacific în cauză furnizează, în cel mai scurt timp, comitetului pentru comerț toate informațiile relevante necesare unei analize minuțioase a situației, în vederea găsirii unei soluții acceptabile pentru părțile în cauză.

(d) La alegerea măsurilor de salvgardare în temeiul prezentului articol trebuie acordată prioritate celor care perturbă cel mai puțin funcționarea prezentului acord.

(e) Orice măsură de salvgardare adoptată în temeiul prezentului articol se notifică de îndată comitetului pentru comerț și face obiectul unor consultări periodice în cadrul acestuia, în special în vederea stabilirii unui calendar al eliminării lor, de îndată ce circumstanțele o permit.

(8) Atunci când circumstanțe excepționale impun luarea unor măsuri imediate, partea importatoare în cauză, CE sau statul din Pacific, poate adopta provizoriu măsurile prevăzute la alineatele (3), (4) și/sau (5), fără a respecta cerințele de la alineatul (7). Aceste măsuri pot fi luate pentru o perioadă maximă de 180 de zile în cazul în care măsurile sunt adoptate de CE și de 200 de zile în cazul în care măsurile sunt adoptate de statul din Pacific sau în cazul în care măsurile luate de CE sunt limitate la teritoriul uneia sau mai multora din regiunile sale ultraperiferice. Durata oricăror astfel de măsuri provizorii se socotește ca parte a perioadei inițiale și a oricărei prelungiri menționate la alineatul (6). În adoptarea unor astfel de măsuri provizorii, se ține cont de interesul părților implicate, în special de cel al statelor insulare mici. Partea importatoare sau statul din Pacific, după caz, informează cealaltă parte în cauză și înaintează de îndată problema spre examinare comitetului pentru comerț.

(9) Dacă o parte importatoare sau un stat din Pacific, după caz, supune importul unui produs unei proceduri administrative care are drept scop furnizarea rapidă de informații privind tendința fluxurilor comerciale care pot provoca problemele menționate la prezentul articol, ea/el informează fără întârziere comitetul pentru comerț.

(10) Măsurile de salvgardare adoptate în temeiul dispozițiilor prezentului articol nu se supun dispozițiilor OMC de soluționare a diferendelor.

CAPITOLUL 3

Măsuri netarifare

Articolul 22

Interzicerea restricțiilor cantitative

Cu excepția situațiilor în care prezentul acord prevede altfel, la intrarea lui în vigoare se elimină toate interdicțiile sau restricțiile aplicabile importului sau exportului de mărfuri între CE și statele din Pacific, altele decât taxe vamale, comisioane și alte impuneri, indiferent dacă sunt puse în aplicare prin intermediul contingentelor, licențelor de import sau de export sau prin intermediul altor măsuri. Nu se introduce nicio astfel de măsură nouă. Dispozițiile prezentului articol nu aduc atingere dispozițiilor capitolului 2 al părții II.

Articolul 23

Tratament național în materie de impozitare și reglementare internă

(1) Importurile produselor originare din cealaltă parte nu se supun, direct sau indirect, unor taxe sau altor impuneri interne, de orice natură, altele decât cele aplicate, direct sau indirect, produselor naționale similare. În plus, părțile nu aplică alte forme de taxe interne sau alte impuneri interne destinate să ofere protecție produselor naționale.

(2) Importurilor produselor originare din cealaltă parte nu li se acordă un tratament mai puțin favorabil decât cel acordat produselor naționale similare în cadrul tuturor actelor cu putere de lege, normelor administrative, precum și cerințelor care afectează vânzarea, oferirea spre vânzare, cumpărarea, transportul, distribuția și utilizarea pe piața internă. Dispozițiile prezentului alineat nu exclud aplicarea unor tarife diferențiate de transport intern, bazate în exclusivitate pe exploatarea economică a mijloacelor de transport și nu pe originea produsului.

(3) Nicio parte nu instituie sau menține în vigoare reglementări cantitative interne referitoare la amestecul, prelucrarea sau utilizarea produselor în cantități sau proporții specificate, care impun, direct sau indirect, ca orice cantitate sau proporție specificată a unui produs care face obiectul reglementării respective să provină din surse naționale. În plus, nicio parte sau un stat din Pacific nu aplică în alt mod reglementări cantitative interne astfel încât să ofere protecție producției naționale.

(4) Dispozițiile prezentului articol nu împiedică plata subvențiilor sau acordarea stimulentelor fiscale, cu scopul dezvoltării industriilor, către producătorii naționali, incluzând plățile acordate producătorilor naționali provenite din încasările de impozite sau impuneri interne aplicate în conformitate cu dispozițiile prezentului articol și subvențiile acordate prin intermediul achizițiilor publice de produse naționale.

(5) Dispozițiile prezentului articol nu se aplică actelor cu putere de lege, normelor, procedurilor sau practicilor cu privire la achizițiile publice.

Articolul 24

Subvențiile la exportul de produse agricole

(1) În ceea ce privește orice produs definit la alineatul (3) pentru care statele din Pacific sau angajat la eliminarea taxelor vamale, CE se angajează să elimine treptat toate subvențiile existente acordate la exportul respectivului produs pe teritoriul statelor din Pacific.

(2) Părțile se vor consulta reciproc cel mai târziu la 18 decembrie 2007 pentru a determina modalitățile de eliminare a subvențiilor existente menționate la alineatul (1).

(3) Prezentul articol se aplică produselor reglementate de anexa 1 la Acordul OMC privind agricultura.

CAPITOLUL 4

Regimul vamal şi facilitarea comerţului

Articolul 25

Obiective

Obiectivele prezentului capitol sunt:

(a) să asiste integrarea statelor din Pacific în economia internațională și, în special, să faciliteze comerțul între părți;

(b) să consolideze cooperarea în domeniul vamal pentru a garanta că legislația și procedurile relevante, precum și capacitatea administrativă a administrațiilor relevante, permit o administrare eficace și eficientă a regimului vamal și facilitează comerțul.

Articolul 26

Relații cu programele și asistența existente

Părțile se angajează să coordoneze și să integreze cooperarea lor în domeniul facilitării și promovării comerțului cu activitatea altor actori, organizații regionale, organisme naționale și organizații internaționale pentru a evita dublarea inutilă a programelor existente și maximizarea beneficiilor rezultate din resursele alocate facilitării comerțului, în special, la nevoie, prin:

(a) împărtășirea informațiilor între părți, actori, organizații regionale și internaționale și membrii acestora;

(b) utilizarea expertizei și resurselor altor organizații regionale sau internaționale;

(c) cooperarea între părți cu și în cadrul altor organizații regionale și internaționale;

(d) cooperarea cu alte organizații regionale și internaționale la dezvoltarea, stabilirea și punerea în aplicare a acordurilor internaționale privind standarde și proceduri armonizate sau la crearea de noi organizații regionale;

(e) participarea altor organizații regionale, și a membrilor acestora, la programele de facilitare și promovare a comerțului; și

(f) orice altă formă de cooperare, coordonare sau integrare a activităților pe care părțile o consideră adecvată.

Articolul 27

Cooperare vamală și administrativă

(1) Părțile convin să:

(a) facă schimb de informații privind legislația și procedurile în domeniul vamal;

(b) elaboreze inițiative comune în domenii convenite de comun acord;

(c) adopte în forurile internaționale poziții comune cu privire la problematica din domeniul vamal, ori de câte ori este posibil;

(d) promoveze coordonarea între toate agențiile înrudite, atât pe plan intern cât și transfrontalier.

(2) Fără a aduce atingere dispozițiilor alineatului (1), administrațiile părților își acordă asistență administrativă reciprocă în domeniul vamal, în conformitate cu dispozițiile Protocolului I.

Articolul 28

Procedurile vamale

(1) CE și statele din Pacific convin că legislația, dispozițiile și procedurile lor vamale se inspiră din instrumentele și standardele internaționale aplicabile în domeniul vamal și comercial, inclusiv elementele de fond ale Convenției de la Kyoto privind simplificarea și armonizarea procedurilor vamale, revizuită, Standardele-cadru privind securitatea și facilitarea comerțului mondial ale Consiliului pentru cooperare vamală, baza de date a Consiliului pentru cooperare vamală și Convenția privind Sistemul armonizat de denumire și codificare a mărfurilor (SA).

(2) CE și statele din Pacific convin că legislația, dispozițiile și procedurile lor comerciale și vamale se bazează pe:

(a) necesitatea de a proteja și facilita comerțul legal prin aplicarea eficientă și asigurarea respectării cerințelor legislative;

(b) necesitatea de a evita aplicarea de sarcini inutile sau discriminatorii asupra operatorilor economici, de a oferi protecție împotriva fraudei, de a oferi proceduri simplificate pentru comercianții care respectă legislația și pentru a încuraja respectarea ei, precum și pe necesitatea de a evita aplicarea de sancțiuni excesive pentru încălcări minore ale legislației din domeniul vamal sau ale cerințelor procedurale;

(c) aplicarea de tehnici vamale moderne, care includ evaluarea riscului, proceduri simplificate pentru introducerea și acordarea liberului de vamă pentru mărfuri, controalele ulterioare acordării liberului de vamă și metodele de audit pentru societățile comerciale;

(d) dezvoltarea progresivă a sistemelor, incluzând cele bazate pe tehnologia informațiilor, pentru a facilita schimbul electronic de date între comercianți, administrațiile vamale și alte agenții înrudite;

(e) necesitatea de a facilita operațiunile de tranzit;

(f) necesitatea de a evita orice cerință privind obligativitatea recurgerii la agenți vamali; pentru autorizarea agenților vamali se aplică norme transparente, nediscriminatorii și proporționale;

(g) necesitatea evitării oricăror cerințe privind recurgerea obligatorie la controale înainte de expediere, exceptând circumstanțele excepționale astfel cum sunt definite în Acordul OMC privind inspecția înainte de expediere, sau la măsuri echivalente cu acestea;

(3) Punerea în aplicare a alineatelor (1) și (2) literele (c) și (d) ale prezentului articol de către statele insulare mici se efectuează de la caz la caz, ținând cont de dimensiunea lor mică și de capacitatea mică a administrațiilor lor.

(4) Părțile convin că:

(a) în CE și în statele din Pacific se aplică respectiv un singur document administrativ sau un singur echivalent electronic. Statele din Pacific vor continua să depună eforturi în acest sens, în vederea punerii în aplicare la scurt timp de la intrarea în vigoare a prezentului acord. La cinci ani de la intrarea în vigoare a prezentului acord se efectuează o reexaminare în comun a situației;

(b) ar trebui pus la dispoziție un sistem de hotărâri obligatorii privind aspectele vamale, în special privind încadrarea tarifară și regulile de origine, în conformitate cu normele prevăzute în legislația lor respectivă.

(5) Pentru a îmbunătăți metodele de lucru, precum și pentru a garanta nediscriminarea, transparența, eficiența, integritatea operațiunilor, precum și responsabilitatea pentru acestea, părțile sau statele din Pacific, după caz:

(a) instituie proceduri eficace, prompte și nediscriminatorii, care să permită exercitarea dreptului de a face recurs împotriva acțiunilor, hotărârilor și deciziilor administrative ale autorităților vamale sau ale altor agenții, care afectează importul, exportul sau mărfurile aflate în tranzit. Procedurile de recurs sunt ușor accesibile, inclusiv întreprinderilor mici și mijlocii, iar taxele aferente sunt rezonabile și proporționale cu costurile aferente introducerii recursului;

(b) garantează că măsurile se instituie cu scopul de a se atinge standarde ridicate de integritate a activității vamale, în conformitate cu convențiile și instrumentele internaționale relevante din domeniu.

Articolul 29

Relațiile autorităților vamale cu mediul de afaceri

CE și statele din Pacific convin:

(a) să stimuleze cooperarea între operatori și administrațiile relevante;

(b) să garanteze că toate informațiile privind legislația, procedurile, comisioanele și impunerile sunt accesibile publicului, ori de câte ori este posibil în format electronic, împreună cu justificarea pentru acestea, dacă este cazul și dacă este posibil;

(c) să facă accesibile publicului informațiile relevante de natură administrativă, inclusiv cerințele și procedurile de înregistrare, orarele și procedurile de operare ale birourilor vamale situate în porturi și la punctele de trecere a frontierei, precum și punctele de contact pentru cererile de informații;

(d) asupra necesității unor consultări regulate și în timp util, ori de câte ori este posibil, cu reprezentanții mediului de afaceri privind propunerile legislative și procedurile referitoare la aspectele vamale și comerciale; în acest scop, fiecare parte instituie mecanisme adecvate de desfășurare a unor consultări regulate între autoritățile administrative și mediul de afaceri;

(e) că legislația și procedurile noi sau modificate, precum și intrarea lor în vigoare, ar trebui instituite astfel încât să ofere comercianților informații suficiente pentru a fi capabili să le respecte;

(f) să acționeze pentru a garanta că cerințele și procedurile lor din domeniul vamal și din domeniile înrudite continuă să răspundă necesităților comercianților, sunt conforme cu cele mai bune practici și continuă să fie cât mai puțin restrictive pentru activitatea de comerț.

Articolul 30

Evaluarea vamală

(1) Părțile convin să aplice articolul VII din Acordul GATT 1994 și Acordul privind punerea în aplicare a articolului VII din acordul GATT 1994 comerțului cu mărfurile la care se face referire în partea II a prezentului acord.

(2) Fără a aduce atingere alineatului (1), statele din Pacific care nu sunt membre ale OMC la data intrării în vigoare a prezentului acord aplică comerțului cu mărfurile la care se face referire în partea II a prezentului acord norme de evaluare vamală în conformitate cu articolul VII din Acordul GATT 1994 și cu Acordul privind punerea în aplicare a articolului VII din acordul GATT 1994, în termen de cinci ani de la intrarea în vigoare a prezentului acord.

Articolul 31

Armonizarea standardelor vamale la nivel regional

(1) Părțile promovează integrarea regională în domeniul vamal și acționează în vederea creării unei legislații, a unor proceduri și a unor cerințe comune, în acord cu standardele internaționale regionale.

(2) Se va efectua o verificare regulată a punerii în aplicare a dispozițiilor prezentului articol.

Articolul 32

Clauza de reexaminare

Părțile convin să reexamineze punerea în aplicare a dispozițiilor prezentului capitol cel mai târziu la trei ani de la intrarea în vigoare a prezentului acord, în vederea stabilirii etapelor care mai trebuie parcurse.

CAPITOLUL 5

Bariere tehnice in calea comerţului şi măsuri sanitare şi fitosanitare

Articolul 33

Domeniu de aplicare și definiții

(1) Dispozițiile prezentului capitol se aplică normelor tehnice, standardelor și procedurilor de evaluare a conformității (denumite în continuare măsuri BTC), astfel cum sunt definite în Acordul OMC privind barierele tehnice din calea comerțului (denumit în continuare Acordul BTC), precum și măsurilor sanitare și fitosanitare (denumite în continuare măsurile SFS), astfel cum sunt definite în Acordul OMC privind aplicarea măsurilor sanitare și fitosanitare (denumit în continuare Acordul SFS), în măsura în care ele afectează comerțul la care se face referire în partea II a prezentului acord.

(2) În sensul prezentului capitol, se aplică definițiile utilizate în Acordul BTC și în Acordul SFS.

Articolul 34

Obiective

(1) Părțile convin să coopereze în vederea facilitării și intensificării comerțului cu mărfuri între ele prin identificarea, prevenirea și eliminarea barierelor din calea comerțului generate de măsurile BTC și SFS.

(2) Părțile convin să coopereze pentru consolidarea comerțului regional, a integrării și cooperării regionale din Pacific în chestiuni privind măsurile BTC și SFS.

(3) Părțile cooperează pentru a facilita respectarea măsurilor SFS aplicabile exporturilor, salvgardând în același timp siguranța și sănătatea oamenilor, animalelor și plantelor, în special prin dezvoltarea capacităților sectoarelor public și privat ale statelor din Pacific și prin asistarea statelor din Pacific în procesul de îmbunătățire a cadrelor normative și a instituțiilor aferente.

(4) Părțile cooperează în vederea consolidării integrării regionale și promovării capacității sectoarelor public și privat de a respecta măsurile BTC și SFS.

Articolul 35

Produse prioritare

Pentru a crea premise mai bune de îndeplinire a obiectivelor prezentului capitol, părțile convin să definească o listă de produse prioritare pentru exportul din statele din Pacific către CE și o listă de produse prioritare pentru schimburile comerciale dintre statele din Pacific. Aceste liste se includ în Anexa III. A și, respectiv, în Anexa III. B, care se revizuiesc și care pot fi modificate printr-o decizie a comitetului pentru comerț dacă și când este nevoie.

Articolul 36

Drepturi și obligații

(1) Părțile convin să aplice acordurile SFS și BTC comerțului cu mărfuri la care se face referire în partea II a prezentului acord.

(2) Fără a aduce atingere dispozițiilor alineatului (1), măsurile SFS și BTC luate de statele din Pacific care nu sunt membre ale OMC la data intrării în vigoare a prezentului acord se aplică în conformitate cu cerințele acordurilor SFS și BTC.

(3) CE va ține cont pe deplin de limitările pe termen scurt ale capacității statelor care nu sunt membre ale OMC de a respecta dispozițiile prezentului articol.

(4) Dacă este cazul și dacă este posibil, părțile convin că dispozițiile privind tratamentul special și cel diferențial din acordurile SFS și BTC ale OMC sunt aplicabile comerțului dintre părțile la prezentul acord, inclusiv statelor din Pacific care nu sunt membre ale OMC.

Articolul 37

Echivalență

(1) Părțile recunosc importanța aplicării dispozițiilor articolului 4 din Acordul SFS, precum și importanța recunoașterii de către țările importatoare dezvoltate a echivalenței măsurilor SFS adoptate de statele din Pacific.

(2) Părțile reafirmă valabilitatea Deciziei privind punerea în aplicare a dispozițiilor articolului 4 din Acordul privind aplicarea măsurilor sanitare și fitosanitare din 23 iulie 2004 a Comitetului OMC pentru măsuri sanitare și fitosanitare. CE este de acord să acorde considerația cuvenită cererilor rezonabile venite din partea unuia sau a mai multor state din Pacific de examinare a echivalenței măsurilor SFS proprii lor în domenii de export de interes particular pentru statele din Pacific.

Articolul 38

Autorități competente

(1) Autoritățile SFS respective ale părților sunt autoritățile competente din statele din Pacific și din CE responsabile pentru punerea în aplicare a măsurilor menționate în prezentul capitol.

(2) Părțile se informează reciproc, în conformitate cu dispozițiile prezentului acord, despre propriile autorități SFS competente respective și despre orice modificări cu privire la acestea.

Articolul 39

Soluționarea problemelor generate de măsurile SFS și BTC

(1) Părțile pun la dispoziție informațiile necesare pentru facilitarea accesului la informații privind măsurile BTC și SFS, privind punerea lor în aplicare și verificarea respectării lor și privind dezvoltările viitoare în aceste domenii, precum și pentru facilitarea evitării și/sau soluționării oricăror dificultăți care ar putea apărea între CE și statele din Pacific.

(2) În cazul în care o măsură BTC sau SFS devine o barieră în calea comerțului, părțile se informează și se consultă reciproc cât mai curând posibil, în vederea găsirii unei soluții de comun acord.

(3) Nici o prevedere a prezentului capitol nu aduce atingere drepturilor părților dobândite în temeiul altor acorduri internaționale, inclusiv dreptul de a recurge la bunele oficii sau la mecanismele de soluționare a diferendelor ale organizațiilor internaționale sau la cele instituite în baza oricărui acord internațional.

Articolul 40

Transparența și schimbul de informații

(1) Părțile își reafirmă angajamentele lor de punere în aplicare a dispozițiilor privind transparența menționate în Acordul SFS și în Acordul BTC pentru a facilita accesul la informațiile relevante privind măsurile BTC și SFS.

(2) CE este de acord să coopereze la inițiativele statelor din Pacific de stabilire a unui mecanism care să permită notificarea eficientă a măsurilor BTC și SFS la nivel regional.

(3) Părțile depun eforturi să se informeze reciproc într-un stadiu incipient cu privire la propunerile de modificare sau de introducere a măsurilor BTC sau SFS care pot afecta schimburile comerciale dintre părți, acolo unde este cazul, făcând uz de sistemele existente.

(4) În special în ce privește măsurile BTC, părțile convin, inter alia:

(a) să intensifice colaborarea dintre ele în vederea facilitării accesului pe piețele fiecăreia, prin sporirea cunoașterii și înțelegerii reciproce a sistemelor fiecăreia în domeniul reglementărilor tehnice, al standardelor, metrologiei, acreditării și al evaluării conformității;

(b) să facă schimb de informații, să identifice și să pună în aplicare mecanisme adecvate pentru chestiuni sau sectoare speciale, de exemplu alinierea la standarde internaționale și recurgerea la declarația de conformitate a furnizorului;

(c) să dezvolte puncte de vedere și abordări comune privind practicile din domeniul reglementărilor tehnice, inclusiv transparența, consultarea, proporționalitatea, uzul standardelor internaționale, evaluarea conformității și supravegherea pieței.

Articolul 41

Punere în aplicare

Părțile convin că, în temeiul prezentului capitol, comitetul pentru comerț este competent:

(a) să monitorizeze și să revizuiască punerea în aplicare;

(b) să coordoneze și să ofere consultanță privind chestiunile legate de BTC și SFS;

(c) să identifice și să revizuiască sectoarele și produsele prioritare și domeniile prioritare de cooperare care decurg din acestea; și

(d) să formuleze recomandări de modificare a dispozițiilor prezentului capitol.

CAPITOLUL 6

Excepţii

Articolul 42

Clauza privind excepțiile generale

Sub rezerva cerinței conform căreia astfel de măsuri nu sunt puse în aplicare într-un mod care ar constitui un mijloc de discriminare arbitrară sau nejustificată între părți atunci când există condiții similare sau o restricție disimulată privind comerțul cu mărfuri și servicii sau privind stabilirea, nicio dispoziție a prezentului acord nu se interpretează astfel încât să împiedice CE sau statele din Pacific să adopte sau să aplice măsuri care:

(a) sunt necesare pentru protejarea securității publice și moralității publice sau pentru menținerea ordinii publice;

(b) sunt necesare pentru protejarea vieții sau sănătății oamenilor, animalelor sau plantelor;

(c) sunt necesare pentru a asigura respectarea legilor sau normelor care nu contravin prevederilor prezentului acord, inclusiv acelora legate de:

(i) prevenirea practicilor neloiale și frauduloase sau remedierea efectelor nerespectării unui contract;

(ii) protejarea vieții private a persoanelor în legătură cu prelucrarea și difuzarea datelor cu caracter personal și protejarea confidențialității dosarelor și a conturilor personale;

(iii) siguranță;

(iv) aplicarea normelor vamale; sau

(v) protejarea drepturilor de proprietate intelectuală;

(d) sunt legate de importul sau exportul de aur sau argint;

(e) sunt necesare pentru protejarea patrimoniului național cu valoare artistică, istorică sau arheologică;

(f) sunt legate de conservarea resurselor naturale epuizabile, în cazul în care astfel de măsuri sunt aplicate împreună cu restricții privind producția sau consumul intern de bunuri, oferta sau consumul intern de servicii, precum și cu restricții care vizează investitorii autohtoni;

(g) sunt legate de produsele realizate în penitenciare; sau

(h) nu sunt conforme cu articolul 23, cu condiția ca diferența de tratament să vizeze asigurarea instituirii sau colectării eficiente sau echitabile de impozite directe aplicate activităților economice, investitorilor sau prestatorilor de servicii din CE sau dintr-un stat din Pacific.

Articolul 43

Excepții privind securitatea

(1) Nicio dispoziție a prezentului acord nu se interpretează în sensul că:

(a) impune CE sau unui stat din Pacific să furnizeze orice informație a cărei divulgare o consideră contrară intereselor sale fundamentale în domeniul securității;

(b) împiedică CE sau un stat din Pacific să întreprindă orice acțiune pe care ea/el o consideră necesară pentru protejarea intereselor sale fundamentale în domeniul securității:

(i) în ceea ce privește materialele fisionabile și fuzionabile sau materialele din care sunt obținute acestea;

(ii) în ceea ce privește activitățile economice realizate în mod direct sau indirect în scopul aprovizionării sau echipării unei unități militare;

(iii) în ceea ce privește producția sau comerțul cu arme, muniții și materiale de război;

(iv) în ceea ce privește achizițiile publice indispensabile pentru securitatea națională sau pentru apărarea națională; sau

(v) decisă pe timp de război sau în alte situații de urgență în relațiile internaționale; sau

(c) împiedică CE sau un stat din Pacific să întreprindă orice acțiune în scopul de a îndeplini obligațiile pe care le-a acceptat pentru menținerea păcii și securității internaționale.

(2) Comitetul pentru comerț este informat cât mai complet cu putință cu privire la măsurile luate în temeiul alineatului (1) literele (b) și (c) și cu privire la eliminarea acestora.

Articolul 44

Fiscalitate

(1) Nicio dispoziție a prezentului acord sau a oricărei proceduri adoptate în temeiul prezentului acord nu se interpretează ca împiedicând CE sau un stat din Pacific să facă o distincție, cu privire la aplicarea dispozițiilor relevante din legislația lor fiscală, între contribuabilii care nu se află în aceeași situație, în special în ceea ce privește locul lor de reședință sau în ceea ce privește locul în care este investit capitalul lor.

(2) Nicio dispoziție a prezentului acord sau a a oricărei proceduri adoptate în temeiul prezentului acord nu se interpretează ca împiedicând adoptarea sau executarea oricărei măsuri destinate să prevină evitarea plății de impozite sau evaziunea fiscală în temeiul dispozițiilor fiscale ale acordurilor privind evitarea dublei impozitări sau al altor dispoziții fiscale sau al legislației fiscale autohtone.

(3) Nicio dispoziție a prezentului acord nu afectează drepturile și obligațiile care revin CE sau unui stat din Pacific în temeiul oricărei convenții fiscale. În cazul existenței oricărei neconcordanțe între prezentul acord și orice astfel de convenție, aceasta din urmă prevalează în tot ceea ce privește neconcordanța.

Articolul 45

Dificultăți privind balanța de plăți

(1) În cazul în care un stat din Pacific sau CE are dificultăți majore cu balanța de plăți sau cu finanțarea externă sau astfel de dificultăți sunt iminente și în special în cazul în care o parte sau un stat din Pacific constată că:

(a) există o scădere importantă sau o amenințare iminentă de scădere importantă a rezervelor sale monetare, sau, în cazul unui stat din Pacific cu rezerve monetare mici, rezervele sale monetare nu au crescut într-un ritm rezonabil;

(b) există o deteriorare a situației financiare din cauza scăderii venitului guvernamental din colectarea taxelor vamale; sau

(c) s-a petrecut un dezastru natural care a cauzat sau care poate cauza o scădere importantă a venitului guvernamental sau a venitului din sectorul privat,

partea sau statul din Pacific respectiv poate institui sau crește tarifele de-a lungul unei perioade minime necesare și în măsura minimă necesară ca să oprească sau să prevină scăderea importantă a rezervelor sau să permită rezervelor să crească într-un ritm rezonabil sau să oprească sau să prevină o deteriorare importantă a situației financiare.

(2) Statele din Pacific și CE depun eforturi pentru a evita aplicarea de măsuri restrictive menționate la alineatul (1).

(3) Părțile sau statele din Pacific care aplică restricții în temeiul prezentului articol pot măsura incidența restricțiilor asupra importurilor de diferite produse sau clase de produse astfel încât să se acorde prioritate importului acelor produse care sunt mai importante.

(4) Orice măsură restrictivă adoptată sau menținută în temeiul prezentului articol este consecventă cu orice obligații asumate în raport cu OMC și FMI de către partea sau de statul din Pacific care adoptă sau menține măsura restrictivă. Partea sau statul din Pacific care adoptă sau menține măsura restrictivă ia toate precauțiile necesare pentru a garanta că măsura nu are un impact disproporționat asupra importurilor vizate de prezentul acord provenite dintr-o altă parte.

(5) Orice măsură restrictivă adoptată sau menținută în temeiul prezentului articol este nediscriminatorie, are o durată limitată și nu depășește ceea ce este necesar pentru a corecta balanța de plăți și situația financiară externă și:

(a) evită daune inutile asupra intereselor comerciale și economice ale oricărei alte părți sau oricărui alt stat din Pacific;

(b) nu împiedică în mod nerezonabil importul oricăror mărfuri în cantități comerciale minime, a căror excludere ar dăuna căilor normale de schimburi comerciale; și

(c) nu împiedică importul de mostre comerciale sau respectarea brevetelor, mărcilor comerciale, a drepturilor de reproducere sau a procedurilor similare.

(6) CE sau orice stat din Pacific care menține sau care a adoptat măsuri restrictive sau orice modificări ale acestora, le notifică de îndată părții sau statului din Pacific din care provin importurile în cauză și prezintă, în cel mai scurt termen posibil, un calendar de eliminare a acestora.

(7) Consultările dintre partea sau statul din Pacific care a adoptat sau care menține măsura restrictivă și partea sau statele din Pacific de unde provin importurile în cauză se desfășoară cu promptitudine. Astfel de consultări evaluează situația balanței de plăți a statului din Pacific în cauză sau a CE, precum și restricțiile adoptate sau menținute în temeiul prezentului articol, luând în considerare, inter alia, factori precum:

(a) natura și amploarea dificultăților privind balanța de plăți și situația financiară externă;

(b) mediul economic și comercial extern;

(c) măsuri corective alternative care pot fi disponibile.

Consultările examinează conformitatea oricăror măsuri restrictive cu alineatele (3) și (4). Toate constatările privind datele statistice și de altă natură prezentate de Fondul Monetar Internațional privind valuta, rezervele monetare și balanța de plăți se acceptă, iar concluziile se bazează pe evaluarea de către Fond a situației balanței de plăți și a situației financiare externe a statului din Pacific în cauză sau a CE.

(8) Dacă există o aplicare persistentă și generalizată de restricții în temeiul prezentului articol, care indică prezența unui dezechilibru general care restrânge comerțul internațional, CE și statele din Pacific revizuiesc acordul pentru a evalua dacă ar putea fi luate alte măsuri de îndepărtare a cauzelor care stau la baza dezechilibrului.

Articolul 46

Securitate alimentară

(1) Părțile recunosc că eliminarea barierelor din calea schimburilor comerciale dintre părți, astfel cum se prevede în prezentul acord, poate crea probleme importante producătorilor din sectorul agricol și din cel alimentar ale unei părți sau ale unui stat din Pacific și convin să se consulte reciproc cu privire la aceste aspecte.

(2) În cazul în care respectarea dispozițiilor prezentului acord determină probleme de disponibilitate sau de acces la produse alimentare sau la alte produse esențiale pentru asigurarea securității alimentare a unei părți sau a unui stat din Pacific și în cazul în care această situație provoacă sau riscă să provoace dificultăți majore pentru partea respectivă sau pentru statul din Pacific respectiv, acestea pot lua măsuri corespunzătoare în conformitate cu procedurile menționate la articolul 21 alineatul (2) litera (c).

PARTEA III

EVITAREA ȘI SOLUȚIONAREA DIFERENDELOR

CAPITOLUL 1

Obiectiv şi domeniu de aplicare

Articolul 47

Obiectiv

Obiectivul prezentei părți este de a evita și de a soluționa orice diferende între CE și statele din Pacific în vederea obținerii unei soluții de comun acord.

Articolul 48

Domeniu de aplicare

(1) Prezenta parte se aplică oricărui diferend privind interpretarea și aplicarea prezentului acord, cu excepția cazului în care în prezentul acord există în mod expres dispoziții contrare.

(2) Fără a aduce atingere dispozițiilor alineatului (1), procedura stabilită la articolul 98 din Acordul de la Cotonou este aplicabilă în eventualitatea unui diferend privind cooperarea la finanțarea dezvoltării, astfel cum se prevede în Acordul de la Cotonou.

CAPITOLUL 2

Consultări şi mediere

Articolul 49

Consultări

(1) Părțile depun eforturi pentru soluționarea oricărui diferend menționat la articolul 48 prin angajarea cu bună-credință în consultări cu scopul de a se ajunge la o soluție de comun acord.

(2) O parte solicită consultări celeilalte părți printr-o cerere în scris, o copie fiind transmisă comitetului APE, precizând măsura în cauză și dispozițiile din acord cu care partea consideră că măsura nu este în conformitate.

(3) Consultările se desfășoară în termen de 40 de zile de la data transmiterii cererii. Consultările se consideră încheiate în termen de 60 de zile de la data transmiterii cererii, cu excepția cazului în care ambele părți convin să continue consultările. Toate informațiile dezvăluite pe parcursul consultărilor rămân confidențiale.

(4) Consultările privind aspectele urgente, inclusiv cele privind bunurile perisabile sau sezoniere se desfășoară în termen de 15 zile de la data transmiterii cererii și se consideră încheiate în termen de 30 de zile de la data transmiterii cererii.

(5) În cazul în care consultările nu se desfășoară în termenele prevăzute în prezentul articol sau în cazul în care consultările au fost încheiate și nu s-a ajuns la nicio înțelegere cu privire la o soluție de comun acord, partea reclamantă poate solicita instituirea unei comisii de arbitraj, în conformitate cu articolul 51.

Articolul 50

Mediere

(1) În cazul în care consultările nu duc la o soluție de comun acord, părțile la diferend pot conveni, prin înțelegere, să recurgă la un mediator. Sub rezerva cazului în care părțile la diferend hotărăsc altfel, subiectul medierii este reprezentat de problema menționată în cererea de consultări.

(2) Cu excepția cazului în care părțile la diferend convin asupra unui mediator în termen de zece zile de la data acordului privind solicitarea unei medieri, co-președintele în exercițiu al comitetului pentru comerț sau delegatul acestuia selectează prin tragere la sorți un mediator dintr-un grup de persoane care se află pe lista menționată la articolul 65 și care nu sunt resortisanți ai niciuneia dintre părțile la diferend. Selectarea are loc în termen de 20 de zile de la data transmiterii acordului privind solicitarea unei medieri, în prezența unui reprezentant al fiecărei părți la diferend. Mediatorul convoacă o reuniune cu părțile la diferend, cel mai târziu la 30 de zile după ce a fost selectat. Mediatorul primește pozițiile formulate de fiecare parte cel mai târziu cu 15 zile înainte de reuniune și comunică un aviz cel mai târziu la 45 de zile după ce a fost selectat.

(3) Avizul mediatorului poate include o recomandare privind modul de soluționare a diferendului, în conformitate cu dispozițiile prezentului acord. Avizul mediatorului nu are caracter obligatoriu.

(4) Părțile la diferend pot conveni să modifice termenele menționate la alineatul (2). De asemenea, mediatorul poate decide să modifice termenele respective la solicitarea oricăreia dintre părțile la diferend sau din proprie inițiativă, având în vedere dificultățile speciale cu care se confruntă partea în cauză sau complexitatea cazului.

(5) Procedurile de mediere și în special toate informațiile dezvăluite și pozițiile adoptate de părțile la diferend pe parcursul acestor proceduri rămân confidențiale.

CAPITOLUL 3

Proceduri de soluţionare a diferendelor

Secţiunea I

Procedura de arbitraj

Articolul 51

Inițierea procedurii de arbitraj

(1) În cazul în care părțile la diferend nu reușesc să soluționeze diferendul prin recurgerea la consultări, astfel cum se prevede la articolul 49, și, dacă este cazul, prin recurgerea la mediere, astfel cum se prevede la articolul 50, partea reclamantă poate solicita instituirea unei comisii de arbitraj.

(2) Cererea de instituire a unei comisii de arbitraj se adresează în scris părții reclamate și comitetului pentru comerț. În cererea sa, partea reclamantă sau statul din Pacific identifică măsurile specifice în cauză și explică modul în care astfel de măsuri constituie o încălcare a dispozițiilor prezentului acord.

Articolul 52

Instituirea comisiei de arbitraj

(1) Comisia de arbitraj este compusă din trei arbitri.

(2) În termen de zece zile de la data transmiterii cererii de instituire a unei comisii de arbitraj comitetului pentru comerț, părțile la diferend se consultă reciproc pentru a ajunge la un acord privind componența comisiei de arbitraj.

(3) În cazul în care părțile la diferend nu reușesc să convină asupra componenței comisiei în termenul prevăzut la alineatul (2), oricare dintre părți poate solicita co-președintelui în exercițiu al comitetului pentru comerț sau delegatului acestuia să selecteze toți cei trei membri prin tragere la sorți din lista stabilită în temeiul articolului 65, unul dintre persoanele propuse de partea reclamantă sau statul din Pacific reclamant, unul dintre persoanele propuse de partea reclamată sau statul din Pacific reclamat și unul dintre persoanele selectate de părți pentru a acționa în calitate de președinte. În cazul în care părțile convin asupra unuia sau mai multora dintre membrii comisiei de arbitraj, oricare dintre membrii rămași se selectează prin aceeași procedură.

(4) Co-președintele în exercițiu al comitetului pentru comerț sau delegatul acestuia selectează arbitrii în termen de cinci zile de la depunerea cererii menționate la alineatul (3) de către una dintre părți, în prezența câte unui reprezentant al fiecărei părți.

(5) Data instituirii comisiei de arbitraj este data la care sunt selectați cei trei arbitri.

Articolul 53

Raportul intermediar al comisiei

Comisia de arbitraj comunică părților un raport intermediar care include atât secțiunea descriptivă cât și constatările și concluziile sale, de regulă nu mai târziu de 120 de zile de la data instituirii comisiei de arbitraj. Orice parte la diferend poate prezenta comentarii în scris comisiei de arbitraj referitoare la aspecte precise din raportul intermediar al acesteia, în termen de 15 zile de la comunicarea raportului.

Articolul 54

Hotărârea comisiei de arbitraj

(1) Comisia de arbitraj comunică părților la diferend și comitetului pentru comerț hotărârea sa în termen de 150 de zile de la data instituirii comisiei de arbitraj. Atunci când consideră că acest termen limită nu poate fi respectat, președintele comisiei de arbitraj trebuie să comunice în scris acest aspect părților la diferend și comitetului pentru comerț, precizând motivele întârzierii și data la care comisia plănuiește să își finalizeze activitatea. În niciun caz hotărârea nu va fi notificată la mai mult de 180 de zile de la data instituirii comisiei de arbitraj.

(2) În cazuri de urgență, inclusiv în cele care privesc bunuri perisabile și sezoniere, comisia de arbitraj depune toate eforturile pentru a comunica hotărârea sa în termen de 75 de zile de la data instituirii sale. În niciun caz luarea hotărârii nu trebuie să fie făcută la mai mult de 90 de zile de la instituirea comisiei. Comisia de arbitraj poate lua o hotărâre preliminară în termen de 10 zile de la instituirea sa, care să specifice dacă respectivul caz este considerat urgent sau nu.

Secţiunea II

Conformare

Articolul 55

Conformarea cu hotărârea comisiei de arbitraj

Fiecare parte la diferend sau, după caz, statul din Pacific relevant ia orice măsură necesară pentru a se conforma cu hotărârea comisiei de arbitraj, iar părțile la diferend depun toate eforturile pentru a conveni asupra unui termen în care să se conformeze cu hotărârea respectivă.

Articolul 56

Termenul rezonabil pentru conformare

(1) În cel mult 30 de zile de la notificarea hotărârii comisiei de arbitraj părților la diferend, partea reclamată notifică părții reclamante și comitetului pentru comerț termenul pe care îl solicită pentru conformare (denumit în continuare "termenul rezonabil").

(2) În cazul în care există un dezacord între părțile la diferend cu privire la termenul rezonabil de conformare la hotărârea comisiei de arbitraj, partea reclamantă solicită în scris comisiei de arbitraj, în termen de 20 de zile de la notificarea efectuată în temeiul alineatului (1), să stabilească termenul rezonabil. Această cerere se notifică simultan celeilalte părți la diferend și comitetului pentru comerț. Comisia de arbitraj comunică hotărârea sa părților la diferend și comitetului pentru comerț în termen de 30 de zile de la data transmiterii cererii.

(3) Atunci când stabilește termenul rezonabil, comisia de arbitraj ia în considerare timpul necesar în mod normal părții reclamate sau, după caz, statului din Pacific relevant, să adopte măsuri legislative sau administrative comparabile cu cele identificate de partea respectivă sau, după caz, de statul din Pacific relevant, ca fiind necesare pentru asigurarea conformității. De asemenea, comisia de arbitraj ia în considerare limitările de capacitate care pot afecta adoptarea măsurilor necesare de către partea reclamată.

(4) În cazul în care comisia de arbitraj inițială sau unii dintre membrii acesteia nu pot să se întrunească din nou, se aplică procedurile prevăzute la articolul 52. Termenul pentru notificarea hotărârii este de 45 de zile de la data transmiterii cererii menționate la alineatul (2).

(5) Termenul rezonabil poate fi amânat pe baza acordului între părțile la diferend.

Articolul 57

Reexaminarea oricăror măsuri adoptate pentru conformarea cu hotărârea comisiei de arbitraj

(1) Partea reclamată notifică cealaltă parte și comitetul pentru comerț înainte de termenul rezonabil cu privire la orice măsură pe care a adoptat-o pentru a se conforma cu hotărârea comisiei de arbitraj.

(2) În cazul în care există un dezacord între părțile la diferend cu privire la compatibilitatea oricărei măsuri notificate în temeiul alineatului (1) cu dispozițiile prezentului acord, partea reclamantă poate cere în scris comisiei de arbitraj să hotărască în această privință. Cererea identifică măsura specifică în cauză și explică modul în care măsura respectivă este incompatibilă cu dispozițiile prezentului acord. Comisia de arbitraj notifică hotărârea sa în termen de 90 de zile de la data transmiterii cererii. În cazuri de urgență, inclusiv în cele care privesc bunuri perisabile și sezoniere, comisia de arbitraj notifică hotărârea sa în termen de 45 de zile de la data transmiterii cererii.

(3) În cazul în care comisia de arbitraj inițială sau unii dintre membrii acesteia nu pot să se întrunească din nou, se aplică procedurile prevăzute la articolul 52. Termenul pentru notificarea hotărârii este de 105 de zile de la data transmiterii cererii menționate la alineatul (2).

Articolul 58

Soluții temporare în caz de neconformare

(1) În cazul în care partea sau statul din Pacific în cauză nu notifică orice măsură adoptată pentru a respecta hotărârea comisiei de arbitraj înainte de expirarea termenului rezonabil sau în cazul în care comisia de arbitraj hotărăște că măsura notificată în conformitate cu articolul 57 alineatul (1) nu este compatibilă cu dispozițiile prezentului acord, partea reclamată sau, după caz, statul din Pacific relevant prezintă o ofertă de compensare, în cazul în care partea reclamantă sau statul din Pacific reclamant o solicită. Această compensare poate include sau poate consta în compensare financiară, deși nicio dispoziție din prezentul acord nu obligă partea reclamată sau, după caz, statul din Pacific relevant, să ofere o astfel de compensare financiară.

(2) În cazul în care nu se ajunge la niciun acord privind compensarea în termen de 30 de zile de la termenul rezonabil sau de la hotărârea comisiei de arbitraj luată în temeiul articolului 57, conform căreia o măsură adoptată pentru a asigura conformitatea nu este compatibilă cu dispozițiile prezentului acord, partea reclamantă sau statul din Pacific reclamant are dreptul, în urma notificării celeilalte părți, să adopte măsuri corespunzătoare. Astfel de măsuri pot fi adoptate fie de partea reclamantă sau, după caz, de statul din Pacific relevant.

(3) Atunci când adoptă măsuri corespunzătoare, partea reclamantă sau, după caz, statul din Pacific relevant, selectează măsuri proporționale cu încălcarea, care să afecteze cât mai puțin atingerea obiectivelor prezentului acord și ia în considerare impactul acestora asupra economiei sau dezvoltării părții reclamate sau a statelor individuale din Pacific reclamate.

(4) CE manifestă reținerea cuvenită în adoptarea de măsuri corespunzătoare în temeiul alineatelor (1) și (2) ale prezentului articol, în special în cazul în care lipsa conformării cu acordul se datorează limitărilor de capacitate.

(5) Măsurile compensatorii sau cele corespunzătoare sunt temporare și se aplică numai până în momentul retragerii sau modificării oricărei măsuri considerate ca încălcând dispozițiile prezentului acord, astfel încât să se asigure conformitatea cu dispozițiile respective sau până în momentul în care părțile au convenit să soluționeze diferendul.

Articolul 59

Reexaminarea oricărei măsuri adoptate pentru realizarea conformității după adoptarea măsurilor corespunzătoare

(1) Partea reclamată sau statul din Pacific reclamat notifică celeilalte părți la diferend sau celuilalt stat din Pacific și comitetului pentru comerț orice măsură adoptată pentru a se conforma hotărârii comisiei de arbitraj și cererea sa ca partea reclamantă sau statul din Pacific reclamant să înceteze aplicarea de măsuri corespunzătoare.

(2) În cazul în care părțile la diferend nu ajung la un acord privind compatibilitatea măsurii notificate cu dispozițiile prezentului acord în termen de 30 de zile de la data transmiterii notificării, partea reclamantă sau statul din Pacific reclamant solicită în scris comisiei de arbitraj să hotărască în această privință. Această cerere se notifică celeilalte părți la diferend sau celuilalt stat din Pacific și comitetului pentru comerț. Hotărârea comisiei de arbitraj se notifică părților la diferend și comitetului pentru comerț în termen de 45 de zile de la data transmiterii cererii. În cazul în care comisia de arbitraj hotărăște că orice măsură adoptată pentru a asigura conformitatea nu respectă dispozițiile prezentului acord, comisia de arbitraj stabilește dacă partea reclamantă sau, după caz, statul din Pacific relevant, poate continua să aplice măsuri corespunzătoare. În cazul în care comisia de arbitraj hotărăște că toate măsurile adoptate pentru a asigura conformitatea respectă dispozițiile prezentului acord, aplicarea măsurilor corespunzătoare încetează.

(3) În cazul în care comisia de arbitraj inițială sau unii dintre membrii acesteia nu pot să se întrunească din nou, se aplică procedurile prevăzute la articolul 52. Termenul pentru notificarea hotărârii este de 60 de zile de la data transmiterii cererii menționate la alineatul (2).

Secţiunea III

Dispoziţii comune

Articolul 60

Soluții de comun acord

Părțile la diferend pot ajunge oricând la o soluție de comun acord, în temeiul părții III. Părțile notifică orice astfel de soluție comitetului pentru comerț. În momentul adoptării soluției de comun acord, procedura se încheie.

Articolul 61

Regulament de procedură și cod de conduită

(1) Procedurile de soluționare a diferendelor în temeiul părții III din prezentul acord sunt guvernate de regulamentul de procedură și de codul de conduită care se adoptă de către părți.

(2) Părțile pot decide să modifice regulamentul de procedură și codul de conduită.

(3) Orice reuniune a comisiei de arbitraj este deschisă publicului, în conformitate cu regulamentul de procedură, cu excepția cazului în care comisia de arbitraj hotărăște altfel din proprie inițiativă sau la cererea părților la diferend.

Articolul 62

Informații și consiliere tehnică

La cererea unei părți la diferend sau din proprie inițiativă comisia de arbitraj poate obține din orice sursă informații pe care le consideră potrivite pentru procedura comisiei de arbitraj, inclusiv de la părțile implicate în diferend. De asemenea, comisia de arbitraj are dreptul să solicite opinii relevante ale experților, dacă le consideră oportune. Părțile interesate sunt autorizate să transmită comisiei de arbitraj informări succinte de tip "amicus curiae", în conformitate cu regulamentul de procedură. Orice informații obținute în acest fel trebuie transmise fiecăreia dintre părțile la diferend și fac obiectul comentariilor acestora.

Articolul 63

Regimul lingvistic al observațiilor

(1) Comentariile scrise sau orale ale părților la diferend se formulează în oricare dintre limbile oficiale ale părților.

(2) Părțile depun eforturi să convină asupra unei limbi de lucru comune pentru orice proceduri specifice în temeiul prezentei părți. În cazul în care părțile nu reușesc să ajungă la un acord cu privire la o limbă de lucru comună, fiecare parte sau stat din Pacific asigură, suportând costurile aferente, traducerea documentelor transmise și interpretarea pe parcursul audierilor în limba aleasă de partea reclamată sau de statul din Pacific reclamat, cu excepția situației în care limba respectivă este o limbă oficială a părții respective sau a statului din Pacific respectiv [4].

Articolul 64

Hotărârile comisiei de arbitraj

(1) Comisia de arbitraj depune toate eforturile pentru a lua orice hotărâre prin consens. Cu toate acestea, în cazul în care nu se poate ajunge la o hotărâre prin consens, asupra aspectului în discuție se hotărăște prin vot majoritar.

(2) Hotărârea prezintă constatările de fapt, aplicabilitatea dispozițiilor relevante din prezentul acord și justificarea oricăreia dintre constatările și concluziile pe care le formulează. Comitetul pentru comerț pune hotărârile comisiei de arbitraj la dispoziția publicului, cu excepția cazului în care comitetul hotărăște în mod contrar.

CAPITOLUL 4

Dispoziţii generale

Articolul 65

Lista arbitrilor

(1) Comitetul pentru comerț stabilește, în cel mult trei luni de la aplicarea provizorie a prezentului protocol, o listă cu 15 persoane care doresc și sunt în măsură să activeze ca arbitri. Fiecare dintre părți alege cinci persoane în calitate de arbitri. Cele două părți convin, de asemenea, asupra a cinci persoane care nu sunt resortisanți ai niciuneia dintre părți și cărora li se încredințează funcția de președinte al comisiei de arbitraj. Comitetul pentru comerț va asigura ca lista să fie menținută în permanență la acest nivel.

(2) Arbitrii dețin cunoștințe de specialitate sau experiență în drept și în comerț internațional. Ei sunt independenți, își exercită funcția în nume propriu, nu acceptă instrucțiuni din partea niciunei organizații sau niciunui guvern, nu au legătură cu guvernul niciuneia dintre părți și se supun codului de conduită anexat la regulamentul de procedură.

Articolul 66

Raportul cu obligațiile din cadrul OMC

(1) Comisiile de arbitraj instituite în temeiul prezentului acord nu arbitrează diferende privind drepturile și obligațiile fiecărei părți sau, după caz, ale statelor din Pacific relevante, în temeiul Acordului de instituire a OMC.

(2) Recurgerea la dispozițiile prezentului acord privind soluționarea diferendelor nu aduce atingere niciunei acțiuni desfășurate în cadrul OMC, incluzând acțiunile de soluționare a diferendelor. Cu toate acestea, atunci când o parte sau, după caz, statul din Pacific relevant a inițiat o procedură de soluționare a diferendelor, în legătură cu o anumită măsură, fie în temeiul articolului 51 alineatul (1) din prezentul acord, fie în temeiul Acordului OMC, ea/el nu poate iniția o procedură de soluționare a diferendelor cu privire la aceeași măsură în celălalt for înainte ca prima procedură să se fi încheiat. În sensul prezentului alineat, procedurile de soluționare a diferendelor în temeiul Acordului OMC sunt considerate a fi inițiate în urma unei cereri, formulată de o parte sau, după caz, de statul din Pacific relevant, de instituire a unei comisii în temeiul articolului 6 din Înțelegerea privind regulile și procedurile OMC care reglementează soluționarea diferendelor.

(3) Nicio dispoziție a prezentului acord nu împiedică o parte sau un stat din Pacific să pună în aplicare suspendarea obligațiilor autorizate de Organismul OMC de soluționare a diferendelor. Nicio dispoziție din Acordul OMC nu împiedică părțile să suspende beneficiile prevăzute în temeiul prezentului acord.

Articolul 67

Termene

(1) Toate termenele prevăzute în prezenta parte, inclusiv termenele de notificare a hotărârilor comisiei de arbitraj, se calculează în zile calendaristice începând din ziua următoare acțiunii sau faptului la care se referă.

(2) Orice termene menționate în prezenta parte pot fi prelungite prin acordul comun al părților la diferend.

PARTEA IV

DISPOZIȚII INSTITUȚIONALE

Articolul 68

Comitetul pentru comerț

(1) Prin prezenta se instituie un comitet pentru comerț compus din reprezentanți ai părților.

(2) Comitetul pentru comerț își stabilește regulamentul de proceduri și este co-prezidat de un reprezentant al CE și un reprezentant al statelor din Pacific. Cei doi co-președinți alternează la prezidarea întrunirilor. În sensul prezentului acord, oricare din cei doi președinți care prezidează o întrunire se consideră a fi "co-președintele în exercițiu" până în momentul în care începe următoarea întrunire, iar rolul de președinte în exercițiu se asumă de către cealaltă parte.

(3) Comitetul pentru comerț gestionează toate aspectele necesare pentru punerea în aplicare a prezentului acord.

(4) În executarea atribuțiilor sale, comitetul pentru comerț poate:

(a) să instituie și să supervizeze orice comitet sau organism special necesar pentru punerea în aplicare a prezentului acord;

(b) să se reunească în orice moment convenit de părți;

(c) să analizeze orice aspecte din prezentul acord și să întreprindă acțiuni corespunzătoare în exercitarea atribuțiilor sale; și

(d) să ia decizii sau să formuleze recomandări în cazurile prevăzute de prezentul acord.

(5) Comitetul pentru comerț deleagă comitetelor speciale puteri specifice de punere în aplicare a deciziilor, astfel cum se prevede în dispozițiile relevante ale acordului, în special comitetului special pentru cooperare vamală și reguli de origine.

PARTEA V

DISPOZIȚII GENERALE ȘI FINALE

Articolul 69

Modalități de continuare a negocierilor

(1) CE și statele din Pacific vizate de prezentul acord se angajează să continue și să încheie cu succes negocierile aflate în desfășurare privind un Acord de parteneriat economic (APE) complet, în conformitate cu Acordul de la Cotonou și cu Declarațiile și concluziile ministeriale, incluzând toate componentele și implicând toate țările interesate din regiunea Pacificului. Ele confirmă angajamentul de a încheia aceste negocieri până la 31 decembrie 2008.

(2) Părțile recunosc că caracterul crucial al cooperării pentru dezvoltare în cadrul unui APE complet și că acesta este un factor esențial pentru realizarea obiectivelor acestuia. Ele reafirmă angajamentul lor de a sprijini obiectivul realizării cooperării pentru dezvoltare în vederea cooperării și integrării economice regionale astfel cum se prevede în Acordul de la Cotonou, astfel încât beneficiile preconizate ale APE complet să se maximizeze.

(3) Părțile remarcă faptul că prezentul Acord interimar de parteneriat nu prestabilește pozițiile pe care regiunea le va adopta în cursul negocierilor acordului APE complet cu privire la cooperarea pentru dezvoltare. Ele convin ca dispozițiile privind cooperarea pentru dezvoltare să fie finalizate în cadrul mai larg al statelor ACP din Pacific cât mai curând posibil. Între timp, ele convin în plus să coopereze îndeaproape la nivel național în cadrul structurilor existente, astfel cum este prevăzut în acordul de la Cotonou, pentru a facilita punerea în aplicare și realizarea beneficiilor, precum și maximizarea sinergiilor între cooperarea pentru dezvoltare și obiectivele prezentului acord.

(4) La intrarea sa în vigoare, Acordul de parteneriat economic complet va înlocui prezentul acord, care își va înceta existența.

Articolul 70

Definiții și îndeplinirea obligațiilor

(1) În sensul prezentului acord, "părțile contractante" sunt Comunitatea Europeană, la care se face referire ca "CE", pe de o parte, și Papua Noua Guinee și Republica Insulelor Fiji, la care se face referire ca "statele din Pacific", pe de altă parte.

(2) În sensul prezentului acord:

(a) termenul "părți" se referă la statele din Pacific enumerate la alineatul (1) care acționează în mod colectiv și la CE. Termenul "parte" se referă la statele din Pacific enumerate la alineatul (1), care acționează în comun sau la CE, după caz.

(b) termenul "state din Pacific" se referă la statele din Pacific enumerate la alineatul (1) care acționează în mod individual.

(3) În sensul prezentului acord, "statele insulare mici" înseamnă Insulele Cook, Kiribati, Nauru, Niue, Palau, Republica Insulelor Marshall și Tuvalu.

(4) În sensul prezentului acord, "țară cel mai puțin dezvoltată" înseamnă orice stat din Pacific desemnat de Organizația Națiunilor Unite ca țară cel mai puțin dezvoltată la intrarea în vigoare a prezentului acord.

(5) Statele din Pacific și CE adoptă orice măsuri generale sau specifice necesare pentru îndeplinirea obligațiilor care le revin în temeiul prezentului acord și se asigură că respectă obiectivele stabilite în prezentul acord.

Articolul 71

Coordonatori și schimbul de informații

(1) Pentru a facilita comunicarea și pentru a asigura punerea efectivă în aplicare a acordului, părțile desemnează un coordonator într-un termen rezonabil după aplicarea provizorie a prezentului acord. Desemnarea coordonatorilor nu aduce atingere desemnării specifice a autorităților competente în temeiul dispozițiilor specifice din titlurile și capitolele prezentului acord.

(2) La solicitarea părților, coordonatorii indică autoritatea sau funcționarul responsabil de orice aspect legat de punerea în aplicare a prezentului acord și furnizează sprijinul necesar pentru facilitarea comunicării cu partea solicitantă.

(3) La solicitarea celeilalte părți și în măsura în care este posibil din punct de vedere juridic, părțile, prin intermediul coordonatorilor lor, furnizează informații și răspund cu promptitudine la orice întrebare privind o măsură existentă sau propusă care ar putea afecta schimburile comerciale dintre părți.

(4) CE și statele din Pacific se asigură că legile, regulamentele, procedurile și hotărârile lor administrative cu aplicabilitate generală care se referă la orice subiect de natură comercială vizat de prezentul acord sunt publicate sau puse la dispoziția publicului cu promptitudine, ceea ce poate include postarea informațiilor pe site-urile de internet oficiale, publice și gratuite ale CE sau ale statelor din Pacific în cauză. Astfel de măsuri se aduc în atenția celeilalte părți.

(5) Fără a aduce atingere dispozițiilor specifice privind transparența din prezentul acord, informațiile menționate la alineatul (4) se consideră ca fiind aduse în atenția celeilalte părți atunci când informațiile au fost puse la dispoziție prin notificarea corespunzătoare a OMC și a coordonatorului statelor din Pacific.

Articolul 72

Preferința regională

(1) Nicio dispoziție a prezentului acord nu obligă CE sau un stat din Pacific să extindă la o altă parte la prezentul acord orice tratament mai favorabil aplicat de CE sau de un stat din Pacific ca element al procesului său respectiv de integrare regională.

(2) Orice tratament mai favorabil și orice avantaj care poate fi acordat în temeiul prezentului acord de către orice stat din Pacific Comunității Europene se acordă de asemenea tuturor celorlalte state din Pacific care sunt parte la prezentul acord.

Articolul 73

Raporturile cu Acordul de la Cotonou

(1) . Cu excepția dispozițiilor privind cooperarea pentru dezvoltare prevăzute în titlul II din partea 3 a Acordului de la Cotonou, în cazul existenței oricărei neconcordanțe între dispozițiile prezentului acord și dispozițiile titlului II din partea 3 a Acordului de la Cotonou, dispozițiile prezentului acord prevalează.

(2) Nicio dispoziție a prezentului acord nu se interpretează astfel încât să împiedice aplicarea tuturor dispozițiilor acordului de la Cotonou altele decât cele din titlul II partea 3 și în conformitate cu procedurile stabilite de acordul menționat.

Articolul 74

Raporturile cu Acordul OMC

CE și statele din Pacific convin că nicio dispoziție a prezentului acord nu impune Comunității Europene și statelor din Pacific, acolo unde este cazul, să acționeze într-un mod neconform cu actualele lor obligații din cadrul OMC.

Articolul 75

Relația cu alte acorduri internaționale

Nicio dispoziție a prezentului acord nu se interpretează ca exceptând orice parte de la obligațiile ei actuale sau ca abrogând drepturile oricărei părți în temeiul oricărui acord internațional existent, cu excepția cazului în care o intenție contrară este formulată în mod expres.

Articolul 76

Intrarea în vigoare și durata

(1) Prezentul acord intră în vigoare în prima zi a lunii următoare datei la care părțile contractante și-au notificat reciproc în scris faptul că procedurile lor interne necesare intrării în vigoare a acordului au fost încheiate.

(2) Până la intrarea în vigoare a acordului, CE și statele din Pacific convin să aplice provizoriu acordul. Acest mod de aplicare se execută prin aplicarea provizorie în temeiul legislației CE și a statelor din Pacific sau prin ratificarea acordului. Acordul se aplică provizoriu la 10 zile de la notificarea reciprocă în scris de către părțile contractante cu privire la încheierea procedurilor necesare în acest sens.

(3) În cazul în care un stat din Pacific aderă la prezentul acord, acesta se aplică provizoriu, în maniera descrisă la alineatul (2), de îndată ce CE și statul din Pacific respectiv au transmis o notificare în mod corespunzător.

(4) Fără a aduce atingere alineatului (2), CE și statele din Pacific pot acționa în vederea punerii în aplicare a acordului înainte de aplicarea provizorie, în măsura în care acest fapt este fezabil.

(5) Orice parte poate notifica în scris celeilalte părți intenția sa de denunțare a prezentului acord.

(6) Denunțarea intră în vigoare la doisprezece luni de la notificarea celeilalte părți.

Articolul 77

Aplicare teritorială

Prezentul acord se aplică, pe de o parte, teritoriilor în care se aplică Tratatul de instituire a Comunității Europene și în condițiile stabilite în respectivul tratat și, pe de altă parte, teritoriilor statelor din Pacific. Trimiterile la termenul "teritoriu" din prezentul acord se interpretează în acest sens.

Articolul 78

Clauza de revizuire

Comitetul pentru comerț poate revizui prezentul acord, punerea lui în aplicare, funcționarea lui și modul lui de acțiune în cazul în care e necesar și poate adresa părților sugestii corespunzătoare în vederea modificării lui.

Articolul 79

Regiunile ultraperiferice și Comunitatea Europeană

Nicio dispoziție a prezentului acord nu împiedică CE să aplice măsurile existente destinate situației structurale, sociale și economice a regiunilor ultraperiferice, în temeiul articolului 299 alineatul (2) din Tratatul de instituire a Comunității Europene.

Articolul 80

Aderarea insulelor din Pacific

(1) Prezentul acord rămâne deschis aderării tuturor statelor insulare din Pacific care sunt parte la Acordul de la Cotonou și insulelor din Pacific ale căror caracteristici structurale și situație economică și socială sunt comparabile cu cele ale țărilor care sunt parte la Acordul de la Cotonou, pe baza transmiterii unei oferte de acces la piață care să respecte dispozițiile articolului XXIV din Acordul GATT 1994. Orice cerere de aderare se prezintă părților la prezentul acord, care vor lua o decizie.

(2) Dacă cererea e aprobată, insula din Pacific în cauză aderă la prezentul acord prin depozitarea unui act de aderare, care este transmis părților contractante.

Articolul 81

Texte autentice

Prezentul acord se întocmește în dublu exemplar în limbile bulgară, cehă, daneză, engleză, estonă, finlandeză, franceză, germană, greacă, italiană, letonă, lituaniană, maghiară, malteză, olandeză, poloneză, portugheză, română, slovacă, slovenă, spaniolă și suedeză, fiecare dintre aceste texte fiind autentic în egală măsură.

Articolul 82

Anexe

Anexele și protocoalele la prezentul acord fac parte integrantă din acesta.

DREPT CARE subsemnații plenipotențiari au semnat prezentul acord.

Съставено в Лондон на тридесети юли две хиляди и девета година

Hecho en Londres, el treinta de julio de dos mil nueve.

V Londýně dne třicátého července dva tisíce devět.

Udfærdiget i London den tredivte juli to tusind og ni.

Geschehen zu London am dreißigsten Juli zweitausendneun.

Kahe tuhande üheksanda aasta juulikuu kolmekümnendal päeval Londonis.

Έγινε στο Λονδίνο, στις τριάντα Ιουλίου δύο χιλιάδες εννιά.

Done at London on the thirtieth day of July in the year two thousand and nine.

Fait à Londres, le trente juillet deux mille neuf.

Fatto a Londra, addì trenta luglio duemilanove.

Londonā, divi tūkstoši devītā gada trīsdesmitajā jūlijā.

Priimta du tūkstančiai devintų metų liepos trisdešimtą dieną Londone.

Kelt Londonban, a kétezer-kilencedik év július harmincadik napján.

Magħmul f’Londra, fit-tletin jum ta’ Lulju tas-sena elfejn u disgħa.

Gedaan te Londen, de dertigste juli tweeduizend negen.

Sporządzono w Londynie dnia trzydziestego lipca roku dwa tysiące dziewiątego.

Feito em Londres, em trinta de Julho de dois mil e nove.

Încheiat la Londra, la treizeci iulie două mii nouă.

V Londýne dňa tridsiateho júla dvetisícdeväť.

V Londonu, dne tridesetega julija leta dva tisoč devet.

Tehty Lontoossa kolmantenakymmenentenä päivänä heinäkuuta vuonna kaksituhattayhdeksän.

Som skedde i London den trettionde juli tjugohundranio.

За Европейската общност

Por la Comunidad Europea

Za Evropské společenství

For Det Europæiske Fællesskab

Für die Europäische Gemeinschaft

Euroopa Ühenduse nimel

Για την Ευρωπαϊκή Κοινότητα

For the European Community

Pour la Communauté européenne

Per la Comunità europea

Eiropas Kopienas vārdā

Europos bendrijos vardu

Az Európai Közösség részéről

Għall-Komunità Ewropea

Voor de Europese Gemeenschap

W imieniu Wspólnoty Europejskiej

Pela Comunidade Europeia

Pentru Comunitatea Europeană

Za Európske spoločenstvo

Za Evropsko skupnost

Euroopan yhteisön puolesta

För Europeiska gemenskapen

For the Republic of the Fiji Islands

For the Independent State of Papua New Guinea

[1] Părțile recunosc că orice măsură de acest gen se aplică pe baza clauzei națiunii celei mai favorizate.

[2] Pentru acest calcul, se utilizează date oficiale ale OMC privind principalii exportatori din cadrul comerțului mondial cu mărfuri (cu excepția comerțului intracomunitar).

[3] În sensul prezentului articol, produsele agricole sunt cele menționate în anexa I la Acordul OMC pentru agricultură.

[4] Limba oficială a statelor din Pacific este engleza, iar limbile oficiale ale CE sunt cele indicate la articolul 81.

--------------------------------------------------

ANEXA I

TAXELE VAMALE APLICATE PRODUSELOR ORIGINARE DIN STATELE DIN PACIFIC

1. Fără a aduce atingere punctelor 2, 4, 5, 6 și 7, taxele vamale aplicate de CE (denumite în continuare "taxele vamale CE") se elimină în totalitate pentru toate produsele de la capitolele 01-97 din Sistemul Armonizat, cu excepția celor de la capitolul 93 originare dintr-un stat din Pacific. Pentru produsele de la capitolul 93, CE continuă să impună taxele aplicate celor mai favorizate națiuni. În scop de informare, la prezenta anexă se adaugă sistemul de taxe vamale CE aplicabile produselor originare dintr-un stat din Pacific.

2. Taxele vamale CE pentru produsele de la poziția tarifară 1006 (orez) originare din statele din Pacific se elimină de la 1 ianuarie 2010, cu excepția taxelor vamale CE pentru produsele de la subpoziția 10061010, care se elimină la intrarea în vigoare a prezentului acord.

3. CE și statele din Pacific convin că dispozițiile Protocolului 3 la Acordul de la Cotonou (d